КОМИСИЯ ЗА ЗАЩИТА НА КОНКУРЕНЦИЯТА

ПРАВИЛА
за определяне на условията и реда за постигане на споразумение с Комисия за защита на конкуренцията по производства по установяване на нарушения и налагане на санкции по глави трета и четвърта от ЗЗК и по чл. 101 и 102 от ДФЕС

І. ОБЩИ ПОЛОЖЕНИЯ
Предмет
Чл. 1. (1) Настоящите правила определят условията и реда за постигане на споразумение с Комисията за защита на конкуренцията (КЗК, Комисията) по производства по установяване на нарушения и налагане на санкции по глави трета и четвърта от Закона за защита на конкуренцията (ЗЗК, закона) и по чл. 101 и 102 от Договора за функционирането на Европейския съюз (ДФЕС), в случаите в които ответна страна признае участието си в нарушение, в замяна на което получава намаляване на имуществената ѝ санкция („Правилата“). 
(2) Правилата установяват принципите, които КЗК ще съблюдава при прилагането на законовите разпоредби и очертават практиката, която ще се следва в бъдеще.
(3) При прилагането на тези Правила Комисията упражнява своите правомощия в съответствие със закона, правото на Европейския съюз и при спазването на техните общи принципи и тези на Хартата на основните права на Европейския съюз.

Предимства на процедурата
Чл. 2. (1) Целта на процедурата за постигане на споразумение е да осигури процесуална икономия, като дава възможност на Комисията да приключи административното производство в по-кратък срок и в съответствие с обществения интерес. По този начин се постига по-рационално използване на ресурсите на КЗК и насочване на усилията ѝ към предотвратяването и прекратяването на повече нарушения на конкуренцията, като се увеличава общия възпиращ ефект на антитръстовите производства. 
(2) Ответната страна има икономически и правен интерес от постигане на споразумение, ако по време на процедурата узнае, че има малка вероятност да може успешно да оспори чрез правно средство евентуално решение, установяващо нарушението. По този начин се постига оптимизация на разходите и избягване на допълнителни санкции или административни и финансови тежести, които биха възникнали в хода на последващо съдебно производство.

Отграничение от Програмата за освобождаване от санкция или намаляване на санкции
Чл. 3. (1) Процедурата за постигане на споразумение, уредена в настоящите Правила, е различна от сътрудничеството, което е обхванато от Програмата за освобождаване от санкция или намаляване на санкции в производства за установяване на нарушение по чл. 15 от ЗЗК и/или чл. 101 от ДФЕС, изразяващо се в участие в таен картел. („Програмата“, „Leniency“). 
(2) Разликата между двата правни института е, че Програмата е инструмент за събиране на доказателства, използван от Комисията за започване или развитие на проучвания при производства за установяване на нарушение по чл. 15 от ЗЗК и/или чл. 101 от ДФЕС, който има за цел да възнагради сътрудничеството на предприятия, които са участвали в картели и са готови да предоставят доказателства за нарушението на Комисията на ранен етап от проучването. Споразумението е процедурен инструмент, използван от Комисията за постигане на ефективност при всички проучвания за евентуално извършени нарушения по глава трета и глава четвърта на ЗЗК и чл. 101 и 102 от ДФЕС.
(3) Двете процедури могат да се приложат в рамките на едно и също производство и по отношение на едни и същи страни, като в тези случаи намаляването на размера на санкцията при постигане на споразумение може да бъде изчислено и добавено след евентуалното намаляване на санкция въз основа на Програмата.
(4) Искането за постигане на споразумение не може да предхожда Искането за намаляване на санкция по Програмата за освобождаване от санкция или намаляване на санкции.

Отграничение от процедурата за поемане на задължения
Чл. 4. Процедурата за постигане на споразумение е различна от процедурата за поемане на задължения от ответната страна, която е уредена в чл. 75 от ЗЗК.  С Решението, с което КЗК одобрява поемането на задължения се постига преустановяване на поведението, във връзка с което е образувано производството и Комисията прекратява производството, без да установява наличието на нарушение, нито липсата на такова. За разлика от това, решението на КЗК, прието в рамките на процедура за постигане на споразумение, установява нарушението и налага санкция, която е в намален размер. Поради различните цели на двата института те не могат да се използват едновременно.

II. ПРИЛОЖНО ПОЛЕ НА ПРОЦЕДУРАТА

Преценка за целесъобразност
Чл. 5. (1) Комисията ще извършва оценка за всеки отделен случай относно целесъобразността от започване на процедура за постигане на споразумение, независимо дали това е по собствена инициатива на Комисията или в отговор на декларация от предприятие, което е обект на проучване. 
(2) Основните фактори, които ще се отчитат при оценката са:
1. Дали Комисията е формирала или е готова да формира предварително заключение, че е възможно да е налице нарушение на приложимото конкурентно право, при наличие на достатъчно доказателства за постановяване на определение по чл. 74, ал. 1, т. 3 от ЗЗК, с което се предявяват твърдения за извършено нарушение на закона от ответната страна.
2. Повишената ефективност и спестените ресурси в резултат на започването на процедурата за постигане на споразумение (и формалното постигане на споразумение) с предприятие на този етап от проучването на КЗК вероятно са достатъчни, за да оправдаят намаляване на имуществената санкция. 

Преценка за ефективност
Чл. 6. Факторите, обуславящи ефективността на споразумението, включват: броя на ответните страни, сложността на преписката и степента на готовност на страните за приключване на спора по този ред. Процесуалната икономия зависи в голяма степен от готовността на всички участници да се включат едновременно в процедурата.

Преценка за обхват
Чл. 7. В случай че в производството за установяване на нарушения по глави трета и четвърта от ЗЗК участват повече ответни страни, Комисията си запазва правото да предложи встъпване в процедура за постигане на споразумение на останалите ответници, в случай че е налице подадена декларация за постигане на споразумение от друг участник в същото производство. С оглед на защитата на интересите на страните и интегритета на процеса, информация за подателите и етапа, на който е процедурата не се оповестява. Целта е осигуряване на комплексно приключване на случая и повишаване на ефективността на производството. 

Индивидуален подход
Чл. 8. (1) Като общо правило, Комисията ще се въздържа от прилагане на процедурата за постигане на споразумение, когато случаят се характеризира с правна новост (има потенциал да послужи за установяване на прецедент или за доразвиване на правната доктрина) или сложност, както и когато е налице повторно нарушение.
(2) Комисията може да преразглежда съображенията по ал. 1 в хода на проучването си и по време на провеждане на процедурата за постигане на споразумение.
(3) В светлината на това разглеждане на всеки отделен случай, Комисията не може изначално да определи характеристиките на конкретни случаи, в които е вероятно да се обърне към предприятия с цел започване на процедурата за постигане на споразумение.

III. ОСНОВНИ ПРИНЦИПИ НА ПРОЦЕДУРАТА ПО СПОРАЗУМЕНИЕ

Принцип на служебното начало
Чл. 9. (1) За процедурата за постигане на споразумение се прилага принципът на служебното начало. Комисията установява служебно фактите по административното производство и определя средствата и обхвата на доказателствата.
(2) Съществуването на нарушението и доказателствата не могат да бъдат предмет на обсъждане в рамките на процедурата за постигане на споразумение. Комисията само ще компенсира страната за постигането на споразумение, чрез намаляване на имуществената санкция, съгласно настоящите Правила и утвърдената с тях методика.
(3) В случай на паралелни процедури за постигане на споразумение, в рамките на едно и също производство, с няколко ответни страни, работният екип и наблюдаващият производството член на КЗК, определят реда, по който ще се процедира с всяка от страните.

Доброволност
Чл. 10. (1) Процедурата за постигане на споразумение е дискреционна и доброволна. Страните не могат да бъдат задължени да участват в процедура за постигане на споразумение или да подадат Искане за постигане на споразумение.
(2) Постигането на споразумение във всеки отделен случай остава по преценка на Комисията. Комисията няма задължение да започва провеждането на разговори за постигане на споразумение, когато декларация в този смисъл е подадена от предприятие, което е обект на проучване, нито предприятието има право на такива. По същия начин Комисията няма задължение да постигне споразумение, като си запазва правото да прекрати започнала процедура при посочените в тези Правила условия.
(3) Ответните страни не са задължени да участват в процедура за постигане споразумение, когато такава бъде предложена от Комисията, нито да постигнат споразумение в резултат на тази процедура. Комисията също няма да прави изводи от желанието или нежеланието на предприятието да участва в процедура за постигане на споразумение.
(4) Комисията, започва процедурата за споразумение по своя инициатива само ако страната заяви в срок, предоставен с отправена от КЗК покана, че желае да участва в такава процедура. Въз основа на принципа на доброволност, страната – по своя преценка и след като е упражнила правото си на информирано съгласие, – е свободна да определи конкретното съдържание на споразумението, в чието постигане желае да участва.

Принцип на обективната истина
Чл. 11. (1) Водещ в производството е принципът на обективната истина, поради което Комисията изключва възможността за преговори относно параметрите на нарушението (тежест, обхват и продължителност). Признаването на отговорност трябва изцяло да съответства на предварителните заключения на КЗК. 
(2) Обхватът на процедурата за постигане на споразумение изключва провеждането на спор по същество относно изложените от Комисията твърдения за нарушения. Комисията няма да приема опити на предприятия да я използват за спорове относно основателността на проучването, определението за предявяване на твърдения за извършено нарушение или доказателствата и анализите, на които се основават тези твърдения. При установяване на подобен подход от страна на предприятието, Комисията упражнява правото си на оттегляне от процедурата.


Принцип на устно начало и непосредственост
Чл. 12. (1) Процедурата за постигане на споразумение дава приоритет на бързината, ефективността и намаляването на административната тежест както върху Комисията, така и върху ответната страна, която участва в тази процедура. Следователно, устното съгласие има съществена роля по време на процеса по постигане на споразумение, тъй като общото разбирателство между работния екип и наблюдаващия член, които водят проучването от една страна, и предприятието, от друга страна, се постига предимно в резултат на съвместни срещи.
(2) Процедурата за постигане на споразумение протича основно под формата на срещи, за да се гарантира, че заинтересованите от постигане на споразумение страни могат да упражняват правата си, произтичащи от принципите на непосредственост и устно изразяване.

Принцип на добросъвестност
Чл. 13. (1) Ответната страна по производството е длъжна да действа добросъвестно и да не участва в никакви действия, насочени към заблуда на Комисията или неоправдано забавяне на процедурата. 
(2) От принципа на добросъвестност в процедурата за постигане на споразумение следват изискванията за законно упражняване на правата на страните и добросъвестно сътрудничество с КЗК. Комисията ще счита за нарушение на принципа на добросъвестност, ако страната злоупотребява с правния инструмент на процедурата за постигане на споразумение. Такава злоупотреба може да е налице, ако страната представи невярна декларация, която има за цел или резултат забавяне на антитръстовото производство или предотвратяване на установяването на фактите по производството, или ако страната не започне процедурата по споразумение с желанието да установи общо разбирателство, а само за да има предварителен достъп до информация за предварителните заключения на Комисията (това може да стане очевидно, например, ако страната не представи Искането си за споразумение въпреки общото разбирателство, записано и протоколирано при срещите с предприятието в рамките на процедурата, или ако страната представи Искането си за споразумение със съдържание, явно различаващо се от постигнатото общо разбирателство), или освен това, ако страната демонстрира друго поведение, което предполага или води до неправилно използване на правния инструмент на процедурата за постигане на споразумение.
(3) Когато от фактите и обстоятелства по производството може да се установи, че съответната страна е нарушила задължението си за добросъвестност, Комисията може да вземе това предвид при определяне размера на санкцията с крайното решение, в допълнение към прекратяването на процедурата за постигане на споразумение.

Право на информация
Чл. 14. (1) За да вземе информирано решение относно подаването на Искане за споразумение, страната има право на достъп до явни материали, които са от съществено значение за доказване на нарушението по производството, в рамките на обхвата и степента, определени от настоящите Правила, като се взема предвид бързото и ефективно приключване на производството и постигнатият напредък в процедурата по постигане на споразумение.
(2) В допълнение към правото на достъп до явни материали по производството, които са от съществено значение за доказване на нарушението, страната, участваща в процедура за постигане на споразумение, има право да бъде информирана за обхвата на нарушението, което Комисията вероятно би установила, за събраните доказателства, обосноваващи нейното заключение, както и за имуществената санкция, която вероятно ще бъде наложена, включително нейния минимален и максимален размер, и съображенията, които се вземат предвид при определянето на този размер.
(3) Комисията гарантира, че съответната страна ще бъде запозната със своите права и задължения по време на процедурата за постигане на споразумение. За тази цел работният екип и наблюдаващият проучването член на Комисията информират страната за нейните права и задължения във връзка с процедурата за постигане на споразумение.

Право на защита
Чл. 15. (1) Правото на защита на страната по време на процедурата по постигане на споразумение не може да бъде ограничавано.
(2) Презумпцията за невиновност се прилага и по отношение на процедурата по постигане на споразумение. Изразяването на желанието на страната да участва в процедурата за постигане на споразумение, както по нейна инициатива, така и в отговор на поканата на Комисията, не означава признание от страна на съответното предприятие, че е участвало в нарушение или че е отговорно за него.
(3) Страната има право по време на процедурата за постигане на споразумение – в рамките, описани в настоящите Правила – да упражни правото си на достъп до материалите по преписката, които не представляват производствена, търговска или друга защитена от закон тайна, да представи устно своите коментари по време на срещата/срещите с работния екип и наблюдаващия член на Комисията. 
(4) За разлика от общия ред в производствата по установяване на нарушения, страната, която подаде Искане за постигане на споразумение, няма да може да упражни правото си на устно изслушване по реда на 76 от ЗЗК. Въпреки това, в устната фаза на процедурата по постигане на споразумение (преди внасянето на Искането за споразумение) страната има право да представи своите аргументи – като общо правило устно – относно получената информация, с цел постигането на общо разбирателство. 
(5) С оглед проведените срещи с ответната страна в хода на процедурата за постигане на споразумение, Комисията може да допълни и преразгледа своите твърдения, предявени с определението по чл. 74, ал.1, т. 3 от ЗЗК – както по отношение на фактите, така и на тяхната правна квалификация. 
(6) В случай че Комисията приеме, че е наложително от законова гледна точка да се отклони в решението си от Искането за споразумение, представено от страната, Комисията ще постанови ново определение по чл. 74, ал. 1, т. 3 от ЗЗК, за да гарантира правото на защита на страната, включително правото ѝ на достъп до явни материали по производството, които не съдържат производствена, търговска или друга защитена от закон тайна и правото ѝ да подаде искане за изслушване.

Забрана за дискриминация
Чл. 16. (1) Ако Комисията счете, че даден случай по принцип е подходящ за процедура за споразумение, Комисията следва да покани всички ответни страни в производството – като вземе предвид разумността и целесъобразността (напр. процедурата за споразумение не се провежда, ако на страната по производството е предоставено условно пълно освобождаване от санкция по Програмата за освобождаване от санкция и намаляване на санкции) – ако желаят да участват в процедура за споразумение.
(2) Комисията гарантира, че всички страни, участващи в процедурата за постигане на споразумение, могат да упражнят правото си на информирано съгласие.
(3) Процедурата за постигане на споразумение може да се проведе и ако някои от ответни страни в производството не желаят да участват в него. В такъв случай, Комисията може да продължи процедурата за постигане на споразумение по отношение на страните, които желаят да участват в процедурата, независимо от факта, че дадена страна е заявила в отговор на поканата от Комисията, че не желае да участва в процедурата (хибридно производство).
(4) Въпреки това, преценка на Комисията е дали, с оглед на съответните факти и обстоятелства по дадения случай, е налице възможност за хибридно производство и следователно дали процедурата за постигане на споразумение следва да бъде продължена по отношение на съгласилите се ответни страни.
(5) Признанията и изявленията, направени от страна, участваща в процедурата за постигане на споразумение, се отнасят единствено до нейната отговорност. По отношение на останалите страни в производството те се преценяват наред с всички останали доказателства по преписката и не могат сами по себе си да обосноват извод за извършено нарушение. 

Поверителност
Чл. 17. (1) Процедурата за постигане на споразумение е поверителна спрямо трети лица. 
(2) Декларацията, с която страната заявява готовност за участие в процедура за постигане на споразумение, Искането за споразумение и фактът, че то е било подадено, не се съобщават на останалите страни в образуваното производство, до постановяване на решението за установяване на нарушение, по отношение на което е постигнато споразумение. 
(3) Страната, участваща в процедурата за постигане на споразумение, е длъжна да пази в тайна този факт, както и всяка информация, получена по време на процедурата, до приключване на производството, следователно страната, участваща в процедурата за споразумение, няма право да разкрива на трети страни, включително други страни в производството, факта и съдържанието на срещите с работния екип и наблюдаващия член или съдържанието на документите, които е получила по време на процедурата по споразумение, или до които е имала право на достъп за тази цел.


IV. 	ПРОЦЕДУРА ЗА ПОСТИГАНЕ НА СПОРАЗУМЕНИЕ

Общи положения

Актове на Комисията
Чл. 18. (1) В хода на процедура за постигане на споразумение Комисията приема следните актове:
1. определение за започване процедурата. Такова съгласие може да бъде дадено служебно, по предложение на работния екип и наблюдаващия производството член, или когато ответната страна е подала Декларация за започване на процедура по постигане на споразумение;
2. определение, с което дава на работния екип и наблюдаващия производството член на Комисията мандат за започване на разговори за постигане на споразумение, като определя размера на евентуалната санкция, която би била наложена, предложение за намаление на размера на санкцията, както и налагане на евентуални структурни и/или поведенчески мерки, които да бъдат предложени на предприятието, участващо в процедурата. Определението може да бъде изменено с ново определение, ако в хода на проведените разговори се установи, че това е необходимо за успешното им приключване;
3. определение, с което се прекратява процедурата при хипотезите, посочени в тези Правила;
4. определение по чл. 74, ал.1, т.3 от ЗЗК, с което се предявяват твърдения за извършено нарушение на закона от ответната страна, на базата на подадено Искане за споразумение от съответната страна и 
5. решение за установяване на нарушение и нарушителя, налагане на имуществена санкция в намален размер, както и евентуално налагане на подходящи структурни и/или поведенчески мерки за възстановяване на конкуренцията.
(2) В случай че процедурата за постигане на споразумение е поискана от предприятието след като вече са му предявени твърдения за извършено нарушение на ЗЗК, (чл. 31 и сл.) актовете на Комисията по т. 1 и т. 2 на предходната алинея могат да бъдат обединени в едно определение.
(3) Комисията приема актовете си на базата на доклади на работния екип, представени от наблюдаващия член, по реда на закона.

Предявяване на твърдения за извършено нарушение 
Чл. 19. (1) Процедурата за постигане на споразумение може да започне по всяко време преди изтичане на срока по чл. 74, ал. 2 от ЗЗК, но може да бъде приключена само след постановяване на определение по чл. 74, ал. 1, т. 3 от ЗЗК.  По преценка на Комисията, срокът по чл. 74, ал. 2, може да бъде удължен след започване на процедура за постигане на споразумение.
(2) Комисията ще следва следните общи принципи без значение от началния момент на иницииране на процедурата:
1. Комисията трябва да е събрала и анализирала достатъчно доказателства, за да може да постанови определение по чл. 74, ал. 1, т. 3 от ЗЗК;
2. процедурата за постигане на споразумение се провежда без да се засягат правата на страните;
3. процедурата може да се провежда устно, с изключение на представянето на писмените документи: Декларация за започване на процедура за постигане на споразумение по чл.74а от ЗЗК и Искане за споразумение;
4. всяка кореспонденция в писмен вид трябва да се съдържа в документ, който обсъжда само споразумението; и
5. намаляването на санкцията по Програмата за освобождаване от санкция и намаляване на санкции (Leniency) и намаляването на санкцията при постигнато споразумение (Settlement) се изчисляват последователно, а не като сбор на процентното намаление по двете процедури. 

Непрекъсваемост на основното производство
Чл. 20. Започването на процедура за постигане на споразумение не преустановява текущото проучване на Комисията. Ако процедурата за постигане на споразумение не протича по задоволителен за страните начин тя може да бъде прекратена, като установяването на антитръстови нарушения продължава по общия ред.

Процедура за постигане на споразумение преди предявяване на твърдения за извършено нарушение 

Възможно намаляване на размера на имуществената санкция
Чл. 21. (1) Комисията очаква, че ще има по-висока ефективност и икономия на ресурси в резултат на постигнато споразумение, сключено при процедура, започнала преди Комисията да предяви твърдения за извършено нарушение по чл.74, ал. 1, т. 3 от ЗЗК. Ако предприятието подаде формално Искане за споразумение преди постановяването на определението по чл. 74, ал. 1, т. 3 от ЗЗК, Комисията може да намали с до 30% размера на имуществената санкция. 
(2) Действителното намаление на санкцията ще отчита постиганата процесуална икономия за всеки конкретен случай и всяко друго спестяване на ресурси, като ще се преценява според спецификата му и съобразно методиката, утвърдена с настоящите Правила.

Започване на процедура за постигане на споразумение
	Чл. 22. (1) Комисията или всяко предприятие, което е обект на проучване в рамките на производство по установяване на нарушение по глави трета и четвърта от ЗЗК, може да изрази желанието си да започне процедура за постигане на споразумение с другата страна.
(2) Предприятията трябва да са наясно, че Комисията е малко вероятно да започне процедура за постигане на споразумение в ранните етапи на проучването, тъй като е малко вероятно да е събрала достатъчно доказателства за предявяване на твърдения за извършено нарушение. Въпреки това, в тези случаи, когато дадено предприятие се е обърнало към Комисията с цел да започне процедура за постигане на споразумение, ако предварителните заключения на Комисията са, че разполага с достатъчно доказателства да постанови определение по чл. 74, ал. 1, т. 3 от ЗЗК на по-късен етап, тя може да се свърже с това предприятие и да го покани да участва в процедурата за постигане на споразумение, отчитайки изявеното намерение на предприятието.
Покана за започване на процедура за постигане на споразумение
Чл. 23. (1) Ако Комисията, въз основа на събраните доказателства за установяване на относимите факти и обстоятелства счете дадения случай за подходящ – съгласно глава II от настоящите Правила – тя може да покани ответните страни в производството за установяване на нарушение, да заявят писмено, в определен от Комисията срок, дали са готови да започнат процедура за постигане на споразумение, с цел по-бързо и ефективно приключване на производството. За целта Комисията изпраща на съответната страна покана заедно с декларация по образец, с която страната може да заяви готовност за участие в процедура за постигане на споразумение и за спазване на поверителност, като я подпише и представи в КЗК (Приложение №1 „Декларацията“).
(2) Процедурата може да бъде инициирана и от страната, която може да изиска, попълни и подаде Декларацията, с която заявява готовност за участие в процедура за постигане на споразумение и декларира спазване на поверителност.

Срещи между страните. Обобщение на фактите.
Чл. 24. (1) Процедурата за постигане на споразумение продължава с определяне на дата за среща с ответната страна, при условие че процедурата е инициирана чрез подадена Декларация по чл. 23, подписана от страната или от надлежно упълномощен неин представител. 
(2) В Декларацията страната следва изрично да посочи, че ще внесе Искане за споразумение на по-късна дата ако бъде постигнато общо разбиране за производството. Декларацията не предполага признание от страна на съответната страна, че е участвала в нарушение или че носи отговорност за него.
(3) Срещите със съответната ответна страна не са публични и другите страни не присъстват. В срещите могат да участват само надлежно упълномощени представители на страната, които са подали декларация за поверителност или които се задължават да подпишат декларация за поверителност в началото на срещата.
(4) При първата среща, работният екип и наблюдаващият проучването член на КЗК устно информират страната за предварителните си заключения относно обхвата на извършеното нарушение на закона, което КЗК би установила и относимите доказателства.
(5) Ако работният екип и наблюдаващият член на Комисията преценят, че има реална възможност за постигане на общо разбирателство при първата среща, те съобщават размера на имуществената санкция, която вероятно ще бъде наложена, включително нейния минимален и максимален размер, съображенията, които ще бъдат взети предвид при определянето на този размер, и степента, с която има вероятност да бъде намалена имуществената санкция, въз основа на съществуващите факти и обстоятелства. 
(6) Възможността за постигане на общо разбирателство се счита за реална, ако страната изрично заяви по време на срещата, че е разбрала позицията на Комисията по отношение на фактите, правното основание и нарушението и е готова да продължи процедурата за постигане на споразумение добросъвестно. Това изявление на страната не се счита за признание за нарушението. Целта му е само да потвърди, че страната е готова да участва добросъвестно в процедурата за постигане на споразумение (вж. чл. 13). 
(7) За проведената среща се съставя протокол, подписан от ответната страна или упълномощения й представител, работния екип и наблюдаващия член. Екземпляр от протокола се предоставя на ответната страна.
(8) Ако въз основа на обсъждането на тази среща както работният екип и наблюдаващият член на Комисията, така и предприятието са склонни да продължат процедурата за постигане на споразумение, ответната страна се уведомява писмено относно: 1. обобщението на фактите и 2. предложение за имуществена санкция заедно с евентуално предложени структурни и/или поведенчески мерки за възстановяване на конкуренцията към предприятието. „Обобщение на фактите“ представлява кратко резюме на установените факти, естеството на твърдяното нарушение и продължителността му.
(9) Предложената имуществена санкция, конкретното намаление на нейния размер, както и евентуалните структурни и/или поведенчески мерки следва да са обективирани от Комисията в нейно определение по смисъла на чл. 18, ал. 1, т. 2 от настоящите Правила.

Достъп до материалите по преписката 
Чл. 25. (1) Заедно с Обобщението на фактите, Комисията предоставя достъп до явни материали, които са от съществено значение за установяване на нарушението, на които се основава Обобщението, както и списък на тези явни материали.
(2) За материали от съществено значение се считат доказателствата, на които Комисията възнамерява да се позове при обосноваване на твърдяното нарушение и отговорността на съответната страна. 
(3) С оглед на степента, в която се иска достъп до документи, Комисията има право да прецени доколко подобни искания могат да повлияят на процедурната ефективност и на икономията на ресурси, които могат да бъдат постигнати от споразумението. В резултат на тази преценка Комисията може да ограничи потенциалното ниво на намаление на имуществената санкция, с което би била готова да се съгласи, или да се оттегли от процедурата за споразумение.

Изявления относно Обобщението на фактите
Чл. 26. (1) Предприятието, което участва в процедурата за постигане на споразумение, може да направи ограничени изявления по отношение на Обобщението на фактите на Комисията по време на втора среща за изявления, ако такава се налага.
(2) Доколкото процедурата за споразумение не представлява процес на преговори Комисията очаква, че всякакви изявления на предприятието по отношение на обобщеното изложение на фактите трябва да се ограничават до:
1. потвърждаване на фактите и въпросите, разгледани в обобщеното изложение на фактите; и/или
2. посочване на съществени фактически неточности в обобщеното изложение на фактите.
(3) Когато изявленията на предприятието се свеждат до пълно оспорване на фактите за твърдяното нарушение, изложени в Обобщението на фактите, Комисията преценява отново дали случаят остава подходящ за постигане на споразумение. Това ще се определя за всеки отделен случай.
(4) Основната цел на Обобщението на фактите е да се даде възможност на предприятието, след като се запознае с явните доказателства, които са от съществено значение за установяване на нарушението, да се увери, че е готово да признае твърдяното нарушение, като се позове на това Обобщение, включително по отношение на естеството, обхвата и продължителността на нарушението. Целта е също така, Комисията и предприятието да достигнат до общо разбиране относно фактите, свързани с твърдяното нарушение.
(5) Когато се установи, че предприятие се опитва да злоупотреби с процедурата по споразумение Комисията може да я прекрати с определение по чл. 18, ал. 1, т. 3.

Разглеждане и изчисляване на имуществени санкции
Чл. 27. (1) Наред с Обобщението на фактите, Комисията предоставя на предприятието предложението си за имуществена санкция (с посочване на процента на намаление на санкцията, който ще се приложи, ако процедурата за постигане на споразумение доведе до действителен краен резултат). Основа за определяне на първоначалното предложение за имуществена санкция е методологията, посочена в тези Правила, съответно в Методиката за определяне на санкциите и глобите, налагани по Закона за защита на конкуренцията.
(2) Предприятието може да представи становище относно предложението на Комисията за имуществена санкция, и по-специално относно факторите, взети под внимание от Комисията, тежестта, с която Комисията е оценила е придала на всеки относим фактор, както и евентуално предложените структурни и/или поведенчески мерки.
[bookmark: _Hlk220774398](3) На базата на представен доклад от работния екип и наблюдаващия член за хода на разговорите Комисията може с определение по смисъла на чл. 18, ал. 1, т. 2, предложение второ, да фиксира окончателни параметри на своето предложение: размер на санкцията, предложение за намаление, както и структурни и/или поведенчески мерки. Това предложение се представя на предприятието на принципа „приеми или откажи“.
(4) Предприятието следва да потвърди, че е съгласно с налагането на така предложената конкретна имуществена санкция. Ако проучваното предприятие не предостави това потвърждение, Комисията прекратява процедурата за постигане на споразумение и продължава административната процедура, приложима към конкретния случай. 
(5) Потвърждението на предприятието се оформя като Искане за споразумение. Искането за споразумение следва да бъде подадено в указан от Комисията срок, който не може да бъде по-дълъг от 14 календарни дни.

Разглеждане на структурни и/или поведенчески мерки
Чл. 28. (1) Когато обстоятелствата по конкретния случай налагат това, Комисията може да счете за целесъобразно споразумението да включва налагането на структурни и/или поведенчески мерки, като допълнение към имуществената санкция.
(2) Когато Комисията счете, че е необходимо да се наложи структурна и/или поведенческа мярка за възстановяване на конкуренцията, Комисията ще изложи в писмен вид всички предложени мерки едновременно с предоставянето на Обобщение на фактите и първоначалното си предложение относно определянето на имуществената санкция. Срокът за представяне на становищата на предприятието по двата въпроса обикновено тече едновременно, но в зависимост от сложността на предложените мерки Комисията може да удължи срока за представяне на становища.
(3) Обхватът и прилагането на тези потенциални мерки ще бъдат предмет на обсъждане и споразумение между Комисията и предприятието.

Подаване на Искане за постигане на споразумение по чл.74а от ЗЗК 
Чл. 29. (1) В срокa по чл. 27, ал. 5 предприятието трябва да подаде в писмен вид Искане за постигане на споразумение (Приложение № 2 „Искането“), което трябва да съдържа:
1. ясно, изрично и недвусмислено признаване на отговорността на страната за нарушението, в което накратко се описват предмета на нарушението, евентуалния начин на осъществяването му, основните факти, тяхната правна квалификация, включително ролята на съответната страна и продължителността на участието ѝ в нарушението;
2. посочване на размера на имуществената санкция, която страната приема в рамките на процедурата за постигане на споразумение;
3. потвърждение от страната, че ѝ е била предоставена достатъчна възможност да изрази своето виждане във връзка с твърденията в Обобщението на фактите;
4. съгласие на страната да поиска достъп само до материалите, които са от съществено значение за установяване на нарушението по производството при постановяване на определение по чл. 74, ал. 1, т. 3 от ЗЗК (по-специално, да ограничи Искането за достъп само до документите, посочени в Определението) и потвърждение от страната, че не възнамерява да упражнява правото да бъде изслушана по реда на чл. 76 от ЗЗК; 
5. съгласие да ограничи всеки отговор на определение по чл. 74, ал. 1, т. 3 от ЗЗК до потвърждение, че процедурата за постигане на споразумение и предложението за споразумение са правилно отразени в определението, като може да посочи съществени фактически неточности, ако има такива. Предприятието следва да потвърди, че е напълно наясно с правата си да възрази срещу определението  по чл. 74, ал. 1, т. 3 от ЗЗК, но се съгласява да ограничи тези права в замяна на намалена имуществена санкция; 
6. потвърждение, че ще се съгласи с налагането на конкретни структурни и/или поведенчески мерки, изисквани от Комисията, и потвърди, че признава, че такива мерки са необходими, за да се сложи край на съществуващо нарушение на приложимото конкурентно право, както и, че няма други структурни или поведенчески мерки, които биха били еднакво ефективни за тази цел и по-малко обременителни за него, или за да се предотврати повторение на подобно нарушение на приложимото конкурентно право в бъдеще, и че тези мерки са пропорционални, на извършеното нарушение;
7. съгласие да не разкрива на трети лица в никаква юрисдикция съдържанието на обсъжданията или на документите, до които страната е имала достъп в хода на процедурата за постигане на споразумение, освен ако е получила предварително изрично разрешение от Комисията;
8. отказ от оспорване на участието на предприятието в установеното с решение по чл. 77, ал. 1, т. 1 от ЗЗК нарушение, както и отказ от оспорване на неговата отговорност за това нарушение на правото на конкуренцията, освен в случай че Комисията не отрази позицията на страната по б. „а“ и „б“ в крайното решение по преписката. 
(2) Комисията може да предостави на страна, чието Искане за постигане на споразумение е непълно или се отклонява от постигнатото съгласие, възможност да го допълни еднократно, в рамките на допълнително посочен срок.

Определение по чл. 74, ал. 1, т. 3 от ЗЗК
	Чл. 30. (1) След надлежно подадено Искане за постигане на споразумение съгласно чл. 29, Комисията приема определение по чл. 74, ал. 1, т. 3 от ЗЗК, което съдържа кратко изложение на:
а. фактите по случая;
б. твърдения за извършено нарушение от страна на съответното предприятие и
в. конкретната имуществена санкция или когато е приложимо структурна или поведенческа мярка, която Комисията и предприятието са приели за ефективна и подходяща. 
	(2) След уведомяване за определението заинтересованата страна е длъжна да представи становището си, че съдържанието му съответства на посоченото в Искането за споразумение в срок от максимум 7 (седем) дни от получаването му. С това становище заинтересованата страна едновременно изразява ангажимента си да бъде довършена процедурата по споразумение.
	(3) Ако съответната страна е изразила ангажимента си да бъде довършена процедурата за постигане на споразумение, като ясно е посочила, че съдържанието на определението по чл. 74, ал. 1, т. 3 от ЗЗК съответства по същество на предоставеното в Искането за споразумение, Комисията приема решение по същество по производството, без да пристъпва към последващите процесуални действия по закона (т.е. изслушване в открито заседание, достъп до материалите по преписката и други по производството). 
	(4) Ако в хибридно производство страна, която не участва в процедурата за постигане на споразумение, поиска провеждане на изслушване, изслушването следва да бъде проведено по реда на чл. 76 от ЗЗК, за страната, която го е поискала.


Процедура за постигане на споразумение след предявяване на твърдения за извършено нарушение по реда на чл. 74, ал. 1, т. 3 от ЗЗК 

Възможно намаляване на размера на имуществената санкция
Чл. 31. (1) Доколкото едно споразумение, постигнато в процедура след постановяване на определение по чл. 74, ал. 1, т. 3 от ЗЗК има по-ниска ефективност и икономии на ресурси и изпълнява само частично целта на настоящите Правила по чл. 2, ал. 1, то в тези случаи Комисията може да прилага намаление до 15% от пълния размер на имуществената санкция.
(2) Действителното намаление, предоставено в конкретния случай, ще отчита спестяванията на ресурси, постигнати при неговото уреждане, съобразно методиката, утвърдена с настоящите Правила.

Започване на процедурата
Чл. 32. (1) След постановяване на определение по чл. 74, ал. 1, т. 3 от ЗЗК , Комисията може да покани страните, на които са предявени твърдения за извършено нарушение, за започване на процедура за постигане на споразумение по реда на чл. 74а от ЗЗК, но при всички случаи преди изтичане на срока, посочен в чл. 74, ал. 2 от ЗЗК. Алтернативно, предприятие, до което е адресирано определението по чл. 74, ал. 1, т. 3 от ЗЗК, може да се обърне към Комисията с цел започване на разговори за постигане на споразумение, като го поиска в писмена и надлежно попълнена Декларация за започване на процедура по постигане на споразумение, след като е получило определение по чл. 74, ал. 1, т. 3 от ЗЗК. Комисията дава начало на процедурата с определенията по чл. 18, ал. 1, т. 1 и т. 2 от настоящите Правила, като по нейна преценка срокът по чл. 74  ал. 2 от ЗЗК, може да бъде удължен с оглед постигането на споразумение. 
(2) Ако Комисията и предприятието се съгласят да започнат процедура за постигане на споразумение, работният екип и наблюдаващият проучването член на КЗК определят ориентировъчен график, в рамките на който срещите за постигане на споразумение трябва да бъдат приключени, отчитайки законовото ограничение за подаване на Искане за споразумение съгласно чл. 74а, ал. 1 от ЗЗК. Срокът ще бъде определен с оглед на конкретните обстоятелства по даден случай (например естеството и сложността на спорните факти или броят на предприятията, които потенциално могат да се включат в разговорите за постигане на споразумение), а не като фиксиран период, определен като политика, приложима за всеки случай.
(3) Комисията уведомява предприятието, чрез работния екип и наблюдаващия член, с предложението си за имуществена санкция, както и евентуално за всички предложени структурни и/или поведенчески мерки. 
(4) Доколкото в Определението по чл. 74, ал. 1, т. 3 от ЗЗК предприятието ще бъде официално уведомено за предварителните заключения на Комисията относно твърдяното нарушение на приложимото конкурентно право, както и за основанията за това, в този случай изискването на чл. 24, ал. 8 за представяне на Обобщение на фактите не се прилага.

Среща за представяне на становища
	Чл. 33. (1) На срещата за представяне на становища на предприятието се предоставя възможност да представи пред работния екип и наблюдаващия проучването член на Комисията становището си относно определението по чл. 74, ал. 1, т. 3 от ЗЗК (доколкото все още не са представени официални възражения по определението), и да участва в обсъждане на първоначалното предложение за имуществена санкция, както и всички предложени структурни и/или поведенчески мерки.
	(2) Когато предприятието не е представило своите възражения по определението по чл. 74, ал. 1, т. 3 от ЗЗК преди или по време на срещите в рамките на процедурата за постигане на споразумение, то може да направи изявления пред работния екип и наблюдаващия проучването член на Комисията относно предявените твърдения за извършено нарушение. Тези изявления трябва да се ограничават до отстраняване на съществени фактически неточности в Определението, за да се гарантира, че постигането на споразумението може да бъде възможно най-ефективно. Правата на предприятието да отговори по същество не се засягат от това и предприятието може да упражни правото си да отговори изчерпателно на определението по чл. 74, ал. 1, т. 3 от ЗЗК по всяко време в рамките на срока по чл. 74, ал. 2 ЗЗК.
	(3) Възражение по същество по предявените твърдения в определението по чл. 74, ал. 1, т. 3 от ЗЗК от страна на предприятието, както и отхвърлянето на някои или всички твърдения, повдигнати в него по време на процедурата за постигане на споразумение, са основание за Комисията да прекрати процедурата с определение по чл. 18, ал. 1, т. 3. 

Среща за представяне на споразумение
	Чл. 34. (1) На срещата за представяне на Искане за постигане на споразумение (Искането) работният екип и наблюдаващият проучването член на Комисията и предприятието обсъждат съдържанието на Искането, което предприятието трябва да представи.
	(2) На тази среща работният екип и наблюдаващият проучването член на Комисията съобщават окончателното си становище по случая и представят на предприятието данни относно размера на окончателната имуществена санкция, която Комисията възнамерява да наложи на принципа „приеми или откажи“. По същия начин, окончателните структурни и/или поведенчески мерки (ако има такива), които Комисията предвижда да наложи на принципа „приеми или откажи“, също ще бъдат представени на тази среща, освен ако с оглед сложността на предложените мерки Комисията удължи срока за представяне на становище, като удължи срока по чл. 74, ал. 2 ЗЗК.
	(3) Предприятието следва да потвърди, че е готово да се съгласи с налагането на конкретната имуществена санкция и окончателните структурни и/или поведенчески мерки, ако има такива. Това потвърждение се извършва чрез подаване на Искане за постигане на споразумение преди изтичане на срока съгласно чл. 74а, ал. 1 от ЗЗК. По преценка на Комисията, срокът може да бъде удължен. Ако ответната страна не предостави това потвърждение, Комисията ще се оттегли от процедурата за постигане на споразумение и ще продължи производството по общия ред.

Съдържание на Искането за постигане на споразумение
	Чл. 35. (1) В срока, определен от Комисията, предприятието трябва да подаде Искането в писмен вид със съдържанието, изискуемо съгласно чл. 29 на тези Правила.
	(2) КЗК приема решение по същество на основание чл. 60, ал.1, т. 24 от ЗЗК във връзка с чл. 74а от ЗЗК, без да пристъпва към последващите процесуални действия по закона (т.е. изслушване, достъп до преписката и други по производството). Фактът, че страната е сътрудничила на Комисията по време на административната процедура, ще бъде посочен в крайното решение.

V. ДРУГИ ПРОЦЕДУРНИ ВЪПРОСИ

Поверителност на участието в процедурата
Чл. 36. (1) Страната, участваща в процедурата за постигане на споразумение, и нейният(ите) представител(и), са длъжни да пазят в тайна този факт, както и всяка информация, получена по време на процедурата. 
(2) За тази цел, Комисията предоставя на страната и нейния(ите) представител(и) декларацията за поверителност заедно с поканата за участие в процедурата по постигане на споразумение, която се подписва и се връща на Комисията, заедно с декларацията на страната, изразяваща желанието ѝ да участва в процедурата по постигане на споразумение. Декларацията за поверителност се подписва надлежно от законния представител на страната и всички представители, които могат да действат от името на страната по време на процедурата (включително в случай на присъствие на срещите). Страната е обвързана и със задължението за поверителност. 
(3) Фактът, че даден представител представлява няколко страни, независими една от друга, може да бъде разгледан от Комисията като обстоятелство срещу започването на процедура за постигане на споразумение, тъй като в такъв случай задължението за поверителност не може да бъде гарантирано. 
(4) В случай на нарушение на задължението за поверителност, Комисията, в допълнение на другите си права, има право да започне етични и дисциплинарни производства срещу съответния представител пред съответната адвокатска колегия или дисциплинарни органи. 
(5) Предприятието е освободено от задължението за поверителност, само ако Комисията даде изричното си съгласие за това. Това съгласие не може да бъде отказано във връзка с предоставянето на достъп до информация, която се счита за съществена съгласно законова разпоредба или задължение, наложено от друг орган. 
(6) На другите страни и конституираните заинтересовани лица не се предоставя достъп до материалите, събрани  създадени в хода на процедурата за постигане на споразумение.

Правна обвързаност на споразумението
Чл. 37. С оглед гарантиране на неотменимост на постигнато споразумение, същото следва да бъде потвърдено от законните представители на предприятието, лично.

Съвместно представителство
Чл. 38. (1) Ако няколко предприятия в рамките на една група (свързани лица, икономически свързани лица и/или лица, действащи съгласувано) са обект на антитръстово производство, Комисията кани предприятията от групата, които са страни по производството, да направят своите становища, с условието те да посочат и свой съвместен представител – в рамките на максимум 14 (четиринадесет) дни – с когото работният екип и наблюдаващият проучването член на КЗК ще започнат разговори с цел постигане на общо разбирателство по време на процедурата по споразумение. За тази цел към писменото изявление, представено с цел започване на процедурата за постигане на споразумение, се прилагат пълномощното на съвместния представител и надлежно подписаната от него декларация за поверителност, която Комисията изпраща заедно с поканата за изявление. 
(2) Цел на определянето на съвместен представител е да се улесни процедурата по споразумение, което не засяга по никакъв начин установяването на отговорност за нарушението. 

Последици от прекратяване на процедурата
Чл. 39. (1) Комисията може да прекрати процедурата за постигане на споразумение в случаите, посочени в настоящите Правила. В този случай процедурата продължава по общия ред с предоставяне на нов срок за депозиране на писмени възражения срещу определението по чл. 74, ал. 1, т. 3 и възможност за страните да получат достъп до неповерителните материали по производството, съгласно процедурата по чл. 55, ал. 5 от ЗЗК и да бъдат изслушани в открито заседание на КЗК по реда на чл. 76 от ЗЗК, ако поискат това и съответното право вече не е упражнено. 
(2) В тези случаи признанията, дадени от страните в хода на процедурата, било то в рамките на двустранните срещи с Комисията или в искания за постигане на споразумение, се смятат за оттеглени и не могат да бъдат използвани като доказателства по производството.
(3) Комисията не може да прекрати процедурата след представяне от страна на предприятието на Искане за споразумение, което съответства изцяло на постигнатото в хода на разговорите съгласие между страните.


Европейско сътрудничество
Чл. 40. Исканията за постигане на споразумение могат да бъдат обменяни в рамките на Европейската мрежа по конкуренция съгласно чл. 12 от Регламент (ЕО) № 1/2003 и при спазване на реда и условията за гарантиране на интересите на засегнатите лица, посочени в § 40 и 41 от Известие на ЕК относно сътрудничеството в ЕМК.


Допълнителни разпоредби

§ 1. (1) На основание чл. 101, ал. 7 от ЗЗК с приемането на настоящите Правила се утвърждава методика за определяне на намалението на имуществената санкция на предприятията при постигане на споразумение по чл. 74 от ЗЗК, както следва:
„Методика за определяне на намалението на имуществената санкция на предприятията при постигане на споразумение по чл. 74а от ЗЗК
Член единствен. (1) Имуществените санкции за нарушение по чл. 15 или 21 от ЗЗК или по чл. 101 и 102 от ДФЕС съгласно чл. 101, ал. 7 от ЗЗК  могат да бъдат намалени с от 10% до 30% от  размера на санкцията, при постигане на споразумение с Комисията по чл. 74а от ЗЗК. 
(2) Размерът на намалението зависи от момента, в които е стартирала процедурата по постигане на споразумение по чл. 74а от ЗЗК. 
1. Когато предприятието нарушител подаде Искане за постигане на споразумение, преди постановяване на определение по чл. 74, ал. 1, т. 3 от ЗЗК, Комисията може да приложи намаление от 16% до 30% на имуществената санкция
2. Когато предприятието нарушител подаде Искане за постигане на споразумение, след постановяване на определение по чл. 74, ал. 1, т. 3 от ЗЗК, Комисията може да приложи намаление от 10% до 15% на имуществената санкция
(3) Действителното намаление, което Комисията ще приложи, ще  се предоставя за всеки случай поотделно, като отчита:
1. етапа на производството, в който е стартирала процедурата по постигане на споразумение по чл. 74а от ЗЗК;
1. тежестта на нарушението;
1. оказване на ефективно съдействие на КЗК;
1. дали действията на ответната страна, която иска постигане на споразумение, са довели до спестяване на ресурси на Комисията, като например: подадени ли са възражения по предявените твърдения за извършено нарушение, в какъв обхват е поискан достъп до материали по преписката, упражнено ли е правото на изслушване и други в зависимост от конкретния случай
(4) Намаляването на санкцията по Програмата за освобождаване от санкция и намаляване на санкции и намаляването на санкцията при постигнато споразумение се прилагат последователно, а не като  сбор на процентното намаление по двете процедури. 
[bookmark: _GoBack] (2) С оглед систематичната цялост на подзаконовите актове на КЗК текстът на Методиката по ал. 1 следва да бъде инкорпориран в Методиката за определяне на санкциите и глобите по Закона за защита на конкуренцията, приета с Решение № 607 на Комисията за защита на конкуренцията от 10.06.2021 г., като за целта настоящото решение изменя и допълва същата с Раздел Х. Методика за определяне на намалението на имуществената санкция на предприятията при постигане на споразумение по чл. 74а от ЗЗК и чл. 31 от методиката.

Преходни и Заключителни разпоредби

	§ 2. Настоящите правила са приети с Решение на КЗК ……/…..02.2026 г., на основание чл. 74а, ал. 2 от ЗЗК.  Правилата са изготвени в съответствие с препоръките на Комитета по конкуренция на Организацията за икономическо сътрудничество и развитие (ОИСР), отправени в рамките на преговорния процес по присъединяването на Република България, Известие на Комисията относно воденето на производства за постигане на споразумение с оглед приемане на решения съгласно член 7 и член 23 от Регламент (ЕО) № 1/2003 на Съвета при дела за картели, както и най-добрите практики в тази област в други държави членки на Европейския съюз, с което се гарантира изпълнението на  Регламент (ЕО) № 1/2003 на Съвета от 16 декември 2002 г. относно прилагането на правилата за конкуренция, установени в членове 81 и 82 от Договора за ЕО и чл. 10а от Регламент (ЕО) № 773/2004 на Комисията от 7 април 2004 година относно водените от Комисията производства съгласно членове 81 и 82 от Договора за ЕО. 


	§ 3. Правилата се прилагат и за производства, които са висящи пред Комисията към момента на приемането им. 




20

